﻿La Chişinău, partid legal pentru Reîntregirea României (titlul redacţiei) 
"Astăzi, 24 octombrie 2012 – o zi istorică pentru românii unionişti din Republica Moldova 
–,  Curtea Supremă de Justiţie a menţinut hotărîrea Curţii de Apel Chişinău privind 
obligarea Ministerului Justiţiei de a înregistra Noua Redacţie a Statutului unionist al PNL. 
  
PNL aduce felicitări justiţiei naţionale care – tot mai ferm – abordează litigiile prin prisma 
Convenţiei Europene a Drepturilor Omului. Amintim – PNL a cîştigat în anul 2010 în 
Curtea de Apel Chişinău şi în Curtea Supremă de Justiţie procesul contra Comisiei 
Electorale Centrale care, la cererea Partidului Comuniştilor, a interzis spotul unionist al 
PNL în campania pentru referendumul de modificare a Constituţiei. 
  
Totodată, PNL cere demisia de onoare sau demiterea de urgenţă a dlui Oleg Efrim, cel care 
a tăinuit, în mod grav şi ilegal, neonorabil şi abuziv, răspunsul Curţii Constituţionale din 
23 iulie 2012 la Sesizarea depusă de ministrul justiţiei la 23 februarie 2012. Atît colegiul 
CSJ, cît şi persoanele prezente în sală s-au arătat surprinse (ca să nu spunem şocate) să 
afle, absolut întîmplător, de acest răspuns, ascuns şi nefăcut public, presupunem, din cauza 
că nu a convenit viziunilor antiromâneşti ale conducerii Ministerului Justiţiei. 
  
PNL consideră că acest gest urît, incorect, care denotă lipsa de elementar bun-simţ, de 
nerespect al legii şi al propriului angajament, aduce grave prejudicii imaginii instituţiei şi 
adînceşte neîncrederea societăţii în miniştrii AIE, care promit una şi fac alta. PNL 
aminteşte aici şi de promisiunea vicepremierului Iurie Leancă să demisioneze dacă nu va 
obţine pentru R.Moldova regimul liberalizat de vize, ceea ce nu s-a produs. 
  
PNL invită ziariştii la o conferinţă de presă la sediul partidului, vineri, ora 10.00, pe Calea 
Ieşilor nr.6, etaj 4, la care vor fi prezenţi lideri ai PNL şi juriştii ce au au oferit expertiză 
conducerii formaţiunii în proces. 
  
Anexăm aici fragmentul statutar care a constituit motivul litigiului PNL vs Ministerul 
Justiţiei şi Răspunsul ministrului justiţiei din 29 februarie 2012, în care ministrul justiţiei 
Oleg Efrim scrie preşedintelui PNL “Despre decizia Curţii Constituţionale, precum şi 
despre rezultatele deciziei Ministerului Justiţiei veţi fi informată suplimentar”, ceea ce nu 
s-a întîmplat. 
  
Din Noua Redacţie a Statutului PNL: „Partidul promovează imperativul reîntregirii 
neamului românesc, prin lichidarea consecinţelor juridice ale Pactului criminal Molotov-
Ribbentrop, ca să se restabilească adevărul istoric pentru partea poporului român ce 
locuieşte în frontierele legale ale Republicii Moldova, recunoscute de ONU, după 
proclamarea Independenţei faţă de URSS. PNL pledează pentru unificarea – pe cale 
paşnică, democratică – a celor două state româneşti, adică pentru Unirea Republicii 
Moldova cu România, drept cea mai scurtă cale de desprindere de sfera de influenţă 
rusească şi de accedere rapidă în NATO şi UE. Partidul militează pentru acest obiectiv 
prin mijloace legale, nonviolente, conforme cu principiile fundamentale ale democraţiei.” 
  
Serviciul de presă al PNL" 
 
 
 
 
 
 
 
